Dennis Flydtkjær (DD), 2025-04-22:
Tak for ordet.
I dag er det igen tid til, at vi her i Folketinget skal tage stilling til noget, der har rigtig stor betydning for rigtig mange danskere, nemlig om pensionsalderen skal sættes op til 70 år fra år 2040.
Stigningen i pensionsalderen er jo en beslutning, som vi står over for hvert femte år, og formålet er, at vi her i Folketinget skal stemme om stigningen for at sikre, at den eventuelle forhøjelse af pensionsalderen sker, selvfølgelig ved lov, men sådan set også ved, at der er et flertal i Folketinget, der står bag.
Ser gennemsnitslevealderen ud til at stige, er der brug for andre ordninger, hvis man er nedslidt, osv.?
For statsministeren varslede nemlig sidste august, at dette bliver sidste gang, at Socialdemokratiet kommer til at stemme for en stigning af pensionsalderen, som det blev aftalt med velfærdsforliget i 2006.
Ifølge statsministeren, og jeg citerer, vil det »ikke være social retfærdigt bare at blive ved med at hæve pensionsalderen«
Citat slut.
Men samtidig understregede statsministeren, at hun ikke drømmer om et egentligt stop for stigning i pensionsalderen.
Så må vi nok alle sammen selv stå og tolke lidt på, hvad det så er, det betyder, og hvad det er, vi får.
For siden statsministerens melding er danskerne ikke blevet spor klogere på, hvad Socialdemokraterne eller regeringen egentlig vil med pensionsalderen.
Og det synes jeg faktisk er ret uansvarligt.
For når man først har åbnet døren for at ændre på pensionsalderen, kan man ikke bare lade som ingenting, så bliver man også nødt til at sætte handling bag ordene uge – eller som Moderaternes formand og regeringspartneren udenrigsministeren sagde med en skrap metafor: Rørt brik skal flyttes.
Med de ord advarede udenrigsministeren imod, at man bare rører ved den her brik og lader den stå hen i det uvisse, indtil vi skal til valg næste gang.
Der må jeg bare sige, at jeg er fuldstændig enig med udenrigsministeren, og jeg synes, det kommer til at give en totalt ukvalificeret debat ved næste folketingsvalg, hvis man ikke finder en løsning på det her inden; det bør man selvfølgelig gøre.
Det er en yderst kendt fremgangsmåde for Socialdemokratiet at love en masse ting frem til et valg.
Vi så det sidste gang med et lønløft.
Jeg tror, alle danske regnede med, at det var dem, der skulle have mere i løn.
Jeg medgiver, at der var nogle, der fik mere i løn, men man havde ikke sat i udsigt, andet end at det skulle være stort set alle, og sådan blev det selvfølgelig ikke.
Det samme kommer til at ske med det her.
Alle tror helt naturligt, at det er dem, der skal på tidligere pension, og det kan ret åbenlyst jo nok ikke lade sig gøre.
Det er selvfølgelig rigtig smart, men det er bare ikke særlig ærligt over for vælgerne.
Det handler ikke bare om, hvornår man skal trække sig tilbage, det handler også om at kunne planlægge sin økonomi, så det hele hænger sammen, når man er færdig på arbejdsmarkedet.
Derfor er det også bare på høje tid, at regeringen melder klart ud: Hvad er det egentlig, regeringen vil?
For vi har en regering med Socialdemokratiet på den ene side, der siger, at de gerne vil ændre på den måde, pensionsalderen stiger på, men de gør ikke noget ved det.
På den anden side har Venstre og Moderaterne, der tydeligvis ikke er særlig begejstrede for, at Socialdemokratiet har sået tvivl om danskernes pension.
Det skaber jo bare helt klart stor uvished om, hvem danskerne nu kan regne med, og om de har en pensionsalder, der er til at regne ud, og det er der ingen, der har fortjent.
Derfor er vi faktisk også glade for, at var et beslutningsforslag fra SF, som prøvede at pålægge regeringen, at man skulle indkalde til forhandlinger, inden vi havde den her første behandling.
Det valgte regeringen at stemme ned, og det synes vi da er rigtig ærgerligt.
Når alt det er sagt, vil vi i Danmarksdemokraterne gerne være med til at undersøge, hvordan pensionssystemet kan tilpasses bedre, for det siger sig selv, at ingen kan blive ved med at arbejde, til de er 100.
Pensionsalderen kan jo ikke bare blive ved med at stige og stige i al evighed.
Så enkelt er det.
Der er forskel på folk.
Nogle begynder tidligt på arbejdsmarkedet, andre har hårde fysiske jobs, som slider meget på kroppen, mere end andre, og det skal selvfølgelig være sådan, at er man nedslidt, skal man have mulighed for at trække sig fra arbejdsmarkedet og komme derfra på en ordentlig måde.
Derfor mener vi, at regeringen bør indkalde til forhandlinger om, hvordan vi ændrer den automatiske stigning i pensionsalderen.
Men for Danmarksdemokraterne er det også helt afgørende, at det sker på en økonomisk ansvarlig måde.
For det er en aftale, der er en af grundstenene i dansk økonomi og gør den holdbar.
Så jeg vil bare opfordre til, at man får indkaldt til nogle forhandlinger, så vi kan få drøftet, hvordan det skal se ud med pensionssystemet fremadrettet, i stedet for at vi får en ukvalificeret debat fremover.